L 320/6
HU
Az Európai Unió Hivatalos Lapja
2022.12.14.
2. cikk
Fogalommeghatározások E rendelet alkalmazásában: –
„nemzeti vagy annál alacsonyabb szintű kitermelési kritériumok”: az (EU) 2018/2001 irányelv 29. cikke (6) bekezdésének a) pontjában meghatározott kritériumok,
–
„forrásterületi szintű kitermelési kritériumok”: az (EU) 2018/2001 irányelv 29. cikke (6) bekezdésének b) pontjában meghatározott kritériumok,
–
„kitermelés szerinti ország”: az az ország vagy terület, ahol az erdei biomassza nyersanyagát kitermelték,
–
„telepített erdő”: túlnyomórészt ültetéssel és/vagy szándékos magvetéssel létrehozott fákból álló erdő, feltéve, hogy az ültetett vagy magról nevelt fák vágásérett korban a lábon álló faanyagnak várhatóan több mint ötven százalékát teszik ki; ez magában foglalja az eredetileg ültetett vagy magról nevelt fákból származó ültetvényt is,
–
„ültetvényerdő”: intenzív gazdálkodás alatt álló telepített erdő, amely telepítéskor és állományérett állapotban megfelel az alábbi kritériumok mindegyikének: egy vagy két faj, megegyező korosztály és szabályos távolság.
Ez magában foglalja a fa, rost és energia előállítása érdekében telepített rövid vágásfordulójú ültetvényeket, de nem foglalja magában a védelem vagy az ökoszisztéma helyreállítása céljából telepített erdőket, valamint az ültetéssel vagy magvetéssel létrehozott erdőket, amelyek állományérett állapotban természetes módon regenerálódó erdőkre hasonlítanak vagy fognak hasonlítani,
–
„tuskók és gyökerek”: a fa teljes terjedelmének részei, a tuskó feletti fás biomassza nélkül, a tuskó magasságát úgy tekintve, mint azt a magasságot, amelynél a fát az adott országban vagy régióban szokásos kivágási gyakorlat szerint kivágnák,
–
„száradék”: minden, nem az avarban található – álló, földön fekvő vagy a talajban lévő – nem élő fás biomassza, ideértve a felszínen fekvő fát, a durva törmeléket, az elhalt gyökereket, valamint a 10 cm-es – illetve az érintett ország által használt egyéb mértékegységben kifejezett, ennek megfelelő – vagy annál nagyobb átmérőjű tuskókat is,
–
„hosszú távú termelőkapacitás”: az erdő állapota, valamint képessége arra, hogy hosszú időn keresztül folyamatosan és fenntarthatóan javakat, például különböző minőségi besorolású faanyagot, valamint nem faeredetű erdészeti termékeket és ökoszisztéma-szolgáltatásokat nyújtson – többek között biztosítsa a levegő- és víztisztítást, a vadon élő növények és állatok élőhelyének megőrzését, a szabadidős tevékenységeket vagy kulturális tőkét –, adott esetben több egymást követő erdészeti vágásfordulón átívelően,
–
„gazdálkodási rendszer”: az erdőterületről a forrásterület szintjén – többek között szöveges formában, illetve térképek, táblázatok és grafikonok formájában – gyűjtött információk, valamint az erdészeti erőforrás-gazdálkodási vagy fejlesztési célok elérése érdekében tervezett vagy végrehajtott stratégiák vagy gazdálkodási tevékenységek,
–
„természetes bolygatás”: az (EU) 2018/841 európai parlamenti és tanácsi rendelet (4) 3. cikkének 9. pontjában meghatározott jelentéssel rendelkező fogalom,
–
„éves nettó növekmény”: rendelkezésre álló élő fák állományának éves mennyiségi növekedése, levonva ezen állomány átlagos természetes pusztulását,
–
„nemzeti szintű földhasználati, földhasználat-megváltoztatási és erdőgazdálkodási (LULUCF-) kritériumok”: az (EU) 2018/2001 irányelv 29. cikke (7) bekezdésének a) pontjában meghatározott kritériumok,
–
„forrásterületi szintű földhasználati, földhasználat-megváltoztatási és erdőgazdálkodási (LULUCF-) kritériumok”: az (EU) 2018/2001 irányelv 29. cikke (7) bekezdésének b) pontjában meghatározott kritériumok,
–
„szénkészlet”: az (EU) 2018/841 rendelet 3. cikkének 4. pontjában meghatározott jelentéssel rendelkező fogalom,
–
„szénelnyelő”: az (EU) 2018/841 rendelet 3. cikkének 1. pontjában meghatározott jelentéssel rendelkező fogalom,
(4) Az Európai Parlament és a Tanács (EU) 2018/841 rendelete (2018. május 30.) a földhasználathoz, a földhasználat-változtatáshoz és az erdőgazdálkodáshoz kapcsolódó üvegházhatásúgáz-kibocsátásnak és -elnyelésnek a 2030-ig tartó időszakra vonatkozó éghajlat- és energiapolitikai keretbe történő beillesztéséről, valamint az 525/2013/EU rendelet és az 529/2013/EU határozat módosításáról (HL L 156., 2018.6.19., 1. o.).